b'\n_START_ARTICLE_\nMenaadid\n_START_PARAGRAPH_\nMenaadid ehk bakhandid olid veinijumala Dionysose (lisanimega Backhose) saatjad, kelle hulgas oli nii n\xc3\xbcmfe kui harilikke naisi._NEWLINE_Nad kandsid t\xc3\xb5rvikuid ja t\xc3\xbcrsoseid ning eefeudest p\xc3\xb5imitud loore. Vahel olid eefeud p\xc3\xb5imitud nende juustesse. Nad riietusid metsloomanahkadesse. Menaadid laulsid Dionysost ja veini \xc3\xbclistavaid laule, tantsisid ja j\xc3\xb5id veini. Koos Dionysosega r\xc3\xa4ndasid nad \xc3\xbcle m\xc3\xa4gede ja l\xc3\xa4bi metsade. Nad kasutasid ka muusikariistu: tamburiine ja teisi kergeid l\xc3\xb6\xc3\xb6kpille, samuti fl\xc3\xb6\xc3\xb6te. Sageli sattusid nad alkoholi kuritarvitamise t\xc3\xb5ttu ekstaasi ega andnud siis oma k\xc3\xa4itumisest endale aru. Purjusp\xc3\xa4i ei kartnud nad \xc3\xbchtki metslooma ja r\xc3\xbcndasid hulgakesi isegi l\xc3\xb5visid, teistest r\xc3\xa4\xc3\xa4kimata. Nad s\xc3\xb5id tapetud loomade toorest liha._NEWLINE_Dionysosel ei olnud templeid. Tema kummardamise rituaalid toimusid vabas looduses. Need muutusid sageli orgiateks, mille juurde kuulus enda m\xc3\xbcrgitamine ja vigastamine ning seksuaalsuhted Dionysose meessaatjate saat\xc3\xbcrite, sileenide ja Paaniga._NEWLINE_Menaadid rebisid t\xc3\xbckkideks Pentheuse ja Orpheuse. Sealjuures oli Pentheuse tapmise ajal menaadide seas tema ema Agaue.\n_START_SECTION_\nMenaadid kunstis\n_START_PARAGRAPH_\nEuripides kirjutas trag\xc3\xb6\xc3\xb6dia "Bakhandid"._NEWLINE_Kunstis kujutatakse menaade harilikult viinamarjav\xc3\xa4\xc3\xa4tide ja isegi viinamarjakobaratega juustes. Antiiksetel krateeridel, mida kasutati veini ja vee segamiseks, olid menaadid \xc3\xbcks k\xc3\xb5ige levinumaid teemasid. Menaade on ka Pompeji seinamaalingutel._NEWLINE_Menaade on kujutanud William-Adolphe Bouguereau, Annibale Caracci, Albrecht D\xc3\xbcrer, Tizian ja Etty William.'